Alex Vanopslagh (LA), 2022-12-13:
Minksagen handler ikke bare om partipolitisk fnidder, om man er rød eller blå, eller om man kan lide mink eller ej.
Nej, minksagen, og hvilke konsekvenser den skal have, handler først og fremmest om, hvilken type folkestyre vi gerne vil være – og bare rolig, jeg er ikke ude på at påstå, at Danmark ikke længere er et folkestyre på grund af minksagen, selvfølgelig ikke.
Det sker i alle slags samfund, at der sker politiske lovbrud, at der sker fejl, og også det, at der sker magtmisbrug.
Den slags ting sker også der, hvor der er et godt folkestyre.
Men forskellen på et godt folkestyre og det, der er værre, er, at man i det velfungerende folkestyre sørger for at undersøge magtmisbruget og lovbruddet og følger sagen helt til dørs for at passe på folkestyret.
Det er derfor, at minksagen er så principielt vigtig.
Jeg har næsten lyst til at gennemgå alt, hvad der skete i den periode, nemlig at man på et 44 minutter langt møde uden at læse sine papirer besluttede sig for at slagte et helt erhverv.
Man gjorde det med henvisning til cluster-5-mutationer og faren for, at vaccinerne ville blive ødelagt, og i det sekund, man offentliggjorde det grundlag, skød samtlige eksperter det ned og sagde, at den bekymring var grundløs.
Men man fortsatte alligevel.
Man kom med en klar og ulovlig instruks.
Da man fandt ud af, at der manglede lovhjemmel, fortsatte man ufortrødent.
Man følte sig hævet over loven: Sundheden var vigtigere end lov og orden.
Det hele var en stor fadæse.
Vi fik heldigvis langt om længe Minkkommissionens rapport, og de kom frem til en række benhårde konklusioner.
De konkluderede, at statsministeren havde givet en klart ulovlig instruks og var groft vildledende.
De konkluderede også, at hun ikke havde viden om det, at hun ikke havde forsæt til at gøre det, men at det var statsministeren, som tog styringen over processen, altså at statsministeren havde ansvaret for den proces, der førte til ulovligheder.
Minkkommissionen slog fast, at det var det, at man forcerede processen, der øgede risikoen for ulovligheder, at det var unødvendigt at forcere processen, og at statsministeren burde have vidst, at en forceret proces øgede risikoen for alvorlige fejl, herunder lovbrud.
Med andre ord var det statsministerens måde at være leder på i den her proces, hendes måde at håndtere kriser på, der førte til ulovligheder.
Disse konklusioner har jo så fået Socialdemokratiet og venstrefløjen til at sige: Der kan I bare se, der er ikke noget at komme efter.
Men vi fik et valg, og regeringen blev væltet på grund af minksagen.
Vælgerne har talt.
De har sammensat et Folketing, hvor der var flertal for en advokatvurdering og en værdig afslutning på sagen, men desværre ville Venstre og Moderaterne det anderledes.
Moderaterne begrunder løftebruddet med, at de ikke kan føde en ny regering, hvor der er en juridisk undersøgelse af statsministeren.
Det er det selv samme parti, der gik til valg på en regering over midten med Socialdemokratiet og en advokatundersøgelse.
Jeg ved ikke, hvor meget mening det giver.
Så har vi jo Venstre, Danmarks Liberale Parti.
Man kunne fremhæve mange gode citater fra det sidste års tid.
Jeg har kun taget min personlige favorit med.
Det er fra Sophie Løhde, og jeg citerer: »Jeg kan bare helt klart sige, at ingen kan købe Venstre med ministerbiler i et fordækt forsøg på at undslå sig ansvaret for en skandaløs magtudøvelse.
Det er helt vildt, hvis der er nogen partier, der lader sig købe af på den her måde.«
Og ja, det er helt vildt, og nu har det vist sig, at også for Venstre er minksagen blot en handelsvare.
Til gengæld er jeg ikke i tvivl om, at Venstre har fået sat gode, solide aftryk i regeringsgrundlaget.
Jeg glæder mig til at realisere dem.
Det er flot gået.
Men helt ærligt: Der er nogle ting, som man ikke bare bruger som en handelsvare, og hvor man ikke bare går på kompromis.
Det er de ting, der drejer sig om et partis integritet, vores principper for, hvordan vi passer godt på vores folkestyre.
Vi skal huske på folkestyrets ånd.
Hvis man har en dårlig hukommelse, kan man trave rundt på Christiansborgs gange og se, at der rundtomkring på væggene står indskrevet ordene: retsind, lovsind, frisind og storsind.
Med retsind og lovsind er tanken, at vores folkestyre respekterer, at lov er lov, at tingene skal være retfærdige, at vi er lige for loven, og at der er grænser for brugen af den politiske magt.
Det er derfor, minksagen er vigtig, og lad mig bare slå fast, at tanken med frisind og storsind ikke var, at man skulle være frisindet og storsindet over for lovbrud.